Павлодар
Павлодар (, ) e град в Североизточен Казахстан, административен център на Павлодарска област. Населението на града е 360 050 души през 2012 година.

Градът е разположен на 350 km северно от републиканската столица Астана, 350 км югоизточно от руския град Омск, по течението на река Иртиш.

История 
Градът е основан от сибирските казаци през 1720 г. като военен пост Коряковский - наречен близко разположено езеро, от чиито води се е добивала сол. Поселението си остава малко казашко градче до 19 век, когато солодобивната дейност се развива и същевременно в района започва добив на олово, мед и сребро. Това развитие води до придобиване статут на самоуправляващ се град през 1861 г. Градът получава името Павлодар - подарък от Павел, в чест на новородения принц Павел Александрович.

Градът обаче остава непривлекателен, изложен на суша, пясъчните бури на степите, с къщи от глина, без павирани улици и оформена централна градска част. Единствените по-забележителни здания са църквите и джамиите в града. Те обаче стават жертва на атеистичната политика на СССР и са унищожени през 1930-те години.

През 1955 г., с началото на кампанията на Никита Хрушчов за овладяване на целината, започва развитието на модерен Павлодар. Множество младежи от всички части на СССР се преселват в града, в който се установява процес на индустриализация и изграждане на нова, модерна инфраструктура. Градът е забранен за чужденци до 1992 г.

След края на съветския режим в Павлодар се провеждат множество културни мероприятия, изграждат се паркове, фонтани, църкви, голямата джамия на Павлодар, крайбрежната дига на Иртиш. Понастоящем градът е важен икономически център на страната.

Население 
Градът според данни от 1999 г. е с население от 300 500 души. Тази стойност отбелязва спад на населението с 9% спрямо данните от 1989 г. Рускоговорещите в града са в съотношение 2 към 1 спрямо казахите. В града има украинска и германска общност, съответно с 20 000 и 15 000 души. Те са заселени там по времето на управлението на Сталин, когато в СССР са извършвани огромни депортации на етноси.

Икономика 
Икономиката на града се основа върху природните ресурси (енергийни и минерални), с които разполага градът. Правителството налага определен контрол върху развитието на града, тъй като мнозинството от населението е с руско самосъзнание и не одобрява еднонационалната идеология в страната.

Източници

Побратимени градове

Външни препратки 
 Паспорт города Павлодар на сайте акимата Павлодарской области
 Акимат Павлодарской области
 Павлодарский Городской портал
 Департамент статистики Павлодарской области 
 Департамент экономики Павлодарской области 
 Городской отдел образования г. Павлодара
 Музеи города Павлодар  на сайте pavlodar.kz
 Карта Павлодара 
 Спортивный сайт о вольной и классической борьбе в Павлодаре